2-jarige kritiek ná sy byna verdrinkFoto: ER24 ŉ Tweejarige dogtertjie is in ŉ kritieke toestand in ŉ hospitaal in Johannesburg opgeneem nadat sy byna in ŉ swembad verdrink het. Volgens Ross Campbell, woordvoerder van ER24, het die voorval Dinsdagmiddag by ŉ huis in ŉ gholflandgoed in Centurion plaasgevind. Paramedici van ER24 het omstreeks 14:01 by die huis aangekom en volgens Campbell was ŉ ander private ambulansdiens reeds op die toneel nadat die dogtertjie se ouers die nooddienste ontbied het. “Ons paramedici het gehelp met gevorderde lewensondersteuning voor die dogtertjie per helikopter na ŉ private hospitaal in Johannesburg gevlieg is vir verdere mediese sorg.” Campbell het gesê die landgoed se veiligheidsdienste was ook op die toneel. Die presiese omstandighede rakende die voorval is nog nie duidelik nie.